Сэнацкія выбары адкрываюць цэлы выбарчы маратон, пасьля завершаньня якога – праз два з паловай гады – Чэхія можа мець цалкам зьмененую палітычную сцэну. Многіх вышэйшых дзяржаўных чыноўнікаў зьменяць іншыя людзі. На пасадзе прэзыдэнта, паводле Канстытуцыі, ужо ня зможа заставацца Вацлаў Гавэл. Праўдападобна, прыйдзе і новы прэм’ер: Мілаш Зэман увесь час цьвердзіць пра намер адыйсьці ад вялікай палітыкі. Будзе існаваць і новая палітычная рэпрэзэнтацыя: прадстаўнікі ад рэгіёнаў, чый уплыў на фармаваньне палітыкі будзе нашмат большы, чым цяперашніх мэраў і старастаў.